**Roade**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tuturor poeților

obijduiți

Trece Toamna zână

Fără drum și cale

Foile din mână

Le citește-agale.

Dar citind le-aruncă

Începând o altă

Și pe larg de luncă,

Și pe culmea naltă.

Le aude rime

Ce le-au scris o vară

Și din prospețime

Ea le dă afară.

Buimăcite, ele

Cad îndurerate

Că n-au fost spre stele

Totuși ridicate.

Dar că-s prin troiene

Cu-altele-mpreună

Și doar bat din gene

În ninsori de Lună.

Vrând dintr-o obidă

Ce le-a strâns cătușă

Inima să-nchidă

Cu o cruce-n ușă.

Ca să nu mai știe

Niciodată-n vreme

Cum o poezie

Plânsul ei și-l geme.

Să nu se păstreze

Un cuvânt de Soare

Până-n zori când treze

Îl visau din zare.

Pentru ca o toamnă

Calculândă rece

Astăzi le condamnă

Într-un timp ce trece...

...Surioară dragă,

Te-am cules în palmă

Să-ți văd viața largă

Cu o minte calmă.

Dar atâtea zile

Văzui fericite

Năzuind din file

De-a fi văznesite\*.

Însă-atâtea clipe

Citii de nădejde

Ce se vor pe-aripe

Duse din primejdii.

Și atâta viață

Tremură cu teamă

Că un sloi de gheață

Înainte cheamă.

Dar pe-orice durere

De frunză căzută

E, fără putere,

Lacrimă tăcută.

Care nu-nțelege

Pentru ce e lângă

Și de ce în lege

Este dat să plângă.

Poate și e bună

Uneori tristețea

Inima adună

Blândă frumusețea.

De la voi, sărmane,

Învăța-voi traiul

Să nu poată anii

Să-mi astupe graiul.

Viața cât mă-ndeamnă

Să culeg lumine

Până Toamna-n toamnă

M-a citi pe mine.

\*Văznesi - a înălța în cer,

a proslăvi

Victor Bragagiu